शंकर ने उपनिषद्, भगवद्गीता और ब्रह्मसूत्र पर विस्तार से भाष्य लिखे हैं। इसके अतिरिक्त उनके जीवन और लेखन दोनों में ‘शास्त्रार्थ’ की प्रवृत्ति साफ झलकती है। वे सांख्य, बौद्ध, जैन, वैशेषिका एवं अन्य अ-वेदान्तिक हिन्दू दर्शन का पुरजोर खण्डन करते हैं। उनके लेखन को हम तीन भागों में बाँट सकते हैं- भाष्य (टीका), प्रकरण ग्रंथ (विवेचना) और स्तोत्र (भक्ति ऋचाएँ)। इनमें ‘भज गोविन्दम्’ स्तोत्र की श्रेणी में आता है। वे भगवद्गीता और उपनिषद् सम्बन्धित भाष्यों में इन ग्रंथों की विश्लेषणात्मक व्याख्या करते नजर आते हैं जो कि उनके वेदान्तिक दर्शन की पुष्टि करती लगती है। शंकर की सबसे पुरानी टीका ‘ब्रह्मसूत्र’ है, जो अब अपने मूलरूप में उपलब्ध नहीं है। उनकी भक्ति रचनाएँ स्तोत्र के रूप में हैं, जिन्हें गाया भी जा सकता है। ये सब संस्कृत कविता के उत्कृष्ट उदाहरण हैं, जैसे कि ‘सौन्दर्य लहरी’ एवं ‘भज गोविन्दम्’ आदि।